20. NAVADNA NEDELJA

Prvo berilo: Preroka Jeremija ne poslušajo vsi
Jer 38,4‑6.8‑10

Berilo iz knjige preroka Jeremija.
	
Tiste dni so višji uradniki rekli kralju:
»Tega človeka, Jeremija, je treba usmrtiti,
ker slabí roke vojakov, ki so še ostali v tem mestu,
in vseh ljudi, ko jim govorí take besede.
Saj ta človek ne išče blaginje za to ljudstvo, ampak nesrečo.«
Kralj Sedekíja je rekel:
»Glejte, v vaših rokah je. 
Kralj vam ne more ničesar odreči.«
Vzeli so torej Jeremija
in ga vrgli v kapníco králjevega sina Malkijája,
ki je bila v stražnem dvoru.
Spustili so ga vanjo po vrveh.
V kapníci pa ni bilo vode, temveč blato;
tako se je Jeremija pogreznil v blato.

Ébed Méleh iz kraljéve hiše je šel in rekel kralju,
ki se je mudil pri Benjaminovih vratih:
»Moj gospod kralj, grdo so ravnali ti možje v vsem,
kar so storili s prerokom Jeremijem, ko so ga vrgli v kapníco,
da bo tam umrl za lakoto, saj v mestu ni več kruha.«
Tedaj je kralj ukazal Kušíjcu Ébed Mélehu, rekoč:
»Vzemi od tod s seboj trideset mož
in potegni preroka Jeremija iz kapníce, preden umre.«

		Božja beseda.

Spev z odpevom
Ps 40,2‑4.18 (R 14b)

Odpev:  Gospod, hiti mi pomagat!

Trdno sem upal v Gospoda,
sklônil se je k meni in uslišal moje klicanje.
Potegnil me je iz pogubne jame, iz blatnega močvirja,
moje noge postavil na skalo, utŕdil moje korake. Odpev.
			
V usta mi je polóžil novo pesem,
hvalnico našemu Bogu.
Mnogi bodo to videli in se bali,
zaupali bodo v Gospoda. Odpev.
			
Jaz pa sem siromak in revež,
toda Gospod bo mislil name.
Ti si moja pomoč in moj rešitelj,
moj Bog, nikar se ne mudi. Odpev.

Drugo berilo: Potrpežljiva vztrajnost je vsem potrebna
Heb 12,1‑4

Berilo iz pisma Hebrejcem.
	
Bratje in sestre,
ker nas torej obdaja tako velik oblak pričevalcev,
tudi mi odstranímo vsakršno breme in greh, 
ki nas zlahka zapelje,
ter vztrajno tecímo v tekmi, ki nas čaka.
Uprimo oči v Jezusa, voditelja in dopolnitelja vere.
Zaradi veselja, ki ga je čakalo, si je nalóžil križ, 
preziral sramoto in sédel na desnico Božjega prestola.
Pomislite vendar nanj,
ki je od grešnikov pretrpél tolikšno nasprotovanje,
da se v svojih dušah ne boste utrudili in omagali.
Niste se še do krvi uprli v boju zoper greh.

		To je Božja beseda.

Aleluja Jn 10,27

Aleluja. Moje ovce poslušajo moj glas, govorí Gospod,
jaz jih poznam in hodijo za menoj. Aleluja.

Evangelij: Za Jezusa se je treba odločiti
Lk 12,49‑53

‡Iz svetega evangelija po Luku.

Tisti čas je Jezus rekel svojim učencem:
»Prišel sem, da vržem ogenj na zemljo,
in kako želim, da bi se že razplamtel!
Moram pa prejeti krst
in v kakšni stiski sem, dokler se to ne dopolni!

Mislite, da sem prišel na zemljo prinašat mir?
Ne, vam rečem, ampak razdeljenost.
Odslej bo namreč v eni hiši pet razdeljenih:
trije proti dvema in dva proti trem;
razdelili se bodo:
Oče proti sinu in sin proti očetu;
mati proti hčeri in hči proti materi;
tašča proti svoji snahi in snaha proti tašči.«

		Poslušali smo Kristusov evangelij.